Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 690/09/5507	Námestovo, 14.5.2012
EEČ : 2-41-35-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Námestovo
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
v období od 01. 01. 2009 do súčasnosti aj napriek zákonnej povinnosti vyživovať svoje dieťa, ktorá  mu ako rodičovi vyplýva zo Zákona o rodine v platnom znení, a ktorej rozsah bol určený rozsudkom Okresného súdu v Dolnom Kubíne sp. zn. XXXXX zo dňa 03. 01. 2006 právoplatným dňa 09. 02. 2006, na svoju dcéru XXXXX, nar. XXXXX a XXXXX, nar. XXXXX platiť na každú vo výške 66,39,- € (2.000,- SK) mesačne vždy do každého 15. dňa kalendárneho mesiaca vopred, k rukám matky XXXXX, nar. XXXXX, si túto svoju vyživovaciu povinnosť neplnil, okrem mesiaca marec 2009 kedy uhradil sumu vo výške 200,-€, v dôsledku čoho mu vznikol do súčasnosti dlh na výživnom vo výške 3.783,4,- €  a takto konal aj napriek tomu, že v rozhodnom období aj napriek svojmu veku a zdravotnému stavu nevyvinul žiadnu snahu nájsť si zamestnanie, ani nebol vedený v evidencii uchádzačov o zamestnanie
Právna veta:
lebo zanikla trestnosť činu
Odôvodnenie:
Poverená príslušníčka Okresného riaditeľstva PZ v Dolnom Kubíne, Obvodného oddelenia Tvrdošín pod ČVS: ORP-896/TV-DK-2009 vzniesla obvinenie XXXXX pre prečin zanedbania povinnej výživy podľa § 207 ods. 1 Trestného zákona. Uvedená trestná vec bola následne prerušená z dôvodu neprítomnosti obvineného. Následne po odpadnutí prekážky, resp. dôvodu prerušenia trestného stíhania poverená príslušníčka rozhodla dňa 30. 01. 2012 uznesením o pokračovaní v trestnom stíhaní a predmetnú trestnú vec odovzdala na ďalšie konanie vyšetrovateľovi Odboru kriminálnej polície v Dolnom Kubíne, ktorý obvineného vyrozumel o zmene právnej kvalifikácie a následne vykonal opätovné výsluchy svedkov, ako aj zabezpečil potrebný listinný materiál. Po skončení skráteného vyšetrovania predložil na tunajšiu prokuratúru spisový materiál spolu s návrhom na konečné rozhodnutie. 

Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky skráteného vyšetrovania odôvodňujú zastavenie trestného stíhania podľa § 215 odsek  1 písmeno  h/ Trestného poriadku z dôvodu účinnej ľútosti podľa § 86 písmeno a/ Trestného zákona. 

V rámci prípravného konania bol vypočutý obv. XXXXX, svedkyne XXXXX a XXXXX a XXXXX.

	Obvinený vo výsluchu zo dňa 30. 01. 2012 uviedol, že si je vedomý svojho dlhu na výživnom, že svoje konanie ľutuje a dlh sa pokúsi zaplatiť. V následnej výpovedi zo dňa 03. 04. 2012 uviedol, že uhradil celú dlžnú sumu, pričom dňa 21. 02. 2012 uhradil výživné dcére XXXXX vo výške 1.200,-€ a dcére XXXXX v sume 1.400,-€, ktoré peniaze poslal poštovou poukážkou a dňa 27. 03. 2012 uhradil dcére XXXXX sumu vo výške 1.290,-€, v ktorej sume už je zahrnuté výživné za mesiac apríl a máj 2012 a zároveň uviedol, že dcére XXXXX ešte dĺži sumu 94,19,-€, ktorú čo najskôr uhradí.

	XXXXX  vo svojej ostatnej výpovedi zo dňa 18.04.2012 uviedla, že jej dcéry XXXXX a XXXXX budú v danom trestnom konaní vystupovať samostatne, pričom má vedomosť o tom, že obvinený im mal uhradiť celé dlžné výživné. Zároveň uviedla, že jej dcéra XXXXX je toho času evidovaná ako uchádzač o zamestnanie na Úrade práce a dcéra XXXXX je študentkou 3. ročníka na Trenčianskej univerzite v odbore ľudských zdrojov a personálneho manažmentu.

XXXXX vo svojej ostatnej výpovedi z prípravného konania dňa 18.04.2012 uviedla, že je v súčasnej dobe nezamestnaná a evidovaná na úrade práce ako uchádzač o zamestnanie, pričom od 01. 09. 2008 do júna 2010 bola študentkou Združenej strednej školy obchodu a služieb v Dolnom Kubíne. Svoj dlh na výživnom, ktorý evidovala voči obvinenému vyčíslila na sumu 1.294,19,-€, pričom uviedla, že od obvineného obdržala dňa 21. 02. 2012 sumu vo výške 1.200,-€ a následne dňa 18. 04. 2012 sumu vo výške 100,-€.

XXXXX vo svojej ostanej výpovedi z prípravného konania dňa 04.04.2012 uviedla, že je študentkou 3. ročníka na Trenčianskej univerzite a vyčíslila dlh obvineného na výživnom, ktorý evidovala, v sume 2.422,82,-€. Zároveň potvrdila, že dňa 21. 02. 2012 obdržala od obvineného výživné vo výške 1.400,-€ a následne dňa 27. 03. 2012 sumu vo výške 1.290,-€, zahŕňajúce zaplatené výživné aj za mesiac máj 2012. Svedkyňa uviedla, že neeviduje voči obvinenému žiaden dlh na výživnom.

Ďalej boli do spisu zadovážené listinné dôkazy a to všetky doklady o úhradách výživného, potvrdenie o štúdiu  XXXXX a XXXXX, rodné listy, správy Úradu práce soc. vecí a rodiny Námestovo a  Sociálnej poisťovne, výpis z evidencie vozidiel  a zbraní, výpis zo Živnostenského registra, správy mobilných operátorov, výpisy z katastra nehnuteľností, správy o povesti odpis z registra trestov.

Prečinu zanedbania povinnej výživy podľa § 207 odsek  1, odsek 3 písmeno b) Trestného  zákona, s poukazom na ust. § 138 písm. b) Trestného zákona, sa dopustí ten, kto  najmenej tri mesiace v období dvoch  rokov neplní, čo aj z nedbanlivosti, povinnosť vyživovať alebo zaopatrovať iného a pácha tak po dlhší čas 

Ako vyplynulo z vykonaného vyšetrovania veci, obvinený prostredníctvom pošty uhradil celé dlžné výživné a to v sume 3990,-€, ktorá pokryla dlžné výživné za celé rozhodné obdobie.
S poukazom na vyššie uvedené dlh na výživnom voči XXXXX za obdobie 01. 01. 2009 do 15. 05. 2012 a voči XXXXX za obdobie pd 01. 01. 2009 do 30. 06. 2010 v plnej výške uhradil, v dôsledku čoho došlo k zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a/  Trestného zákona. 

	Predmetom skráteného vyšetrovania bola tiež skutočnosť, či zanedbanie povinnej výživy nemalo  trvalo nepriaznivé následky, t. z. následky, ktoré nemožno napraviť alebo odstrániť dodatočným splnením vyživovacej povinnosti. 
Vzhľadom k tomu, že skráteným vyšetrovaním bolo zistené,  že u XXXXX ani XXXXX nedošlo k trvalo nepriaznivým následkom v dôsledku neplnenia si vyživovacej povinnosti obvineným a obvinený si dodatočne splnil vyživovaciu povinnosť, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Zuzana Hozáková
prokurátorka